Ríkjandi heims- og Ólympíumeistarar Danmerkur mæta Svíþjóð í úrslitaleik heimsmeistaramótsins í handbolta á morgun. Þetta verður í fyrsta sinn sem þjóðirnar Danmörk og Svíþjóð mætast í úrslitum á heimsmeistaramóti karla í handbolta.
Danir mættu Spánverjum í undanúrslitum í gærkvöld í hörkuleik. Staðan í hálfleik var 18-16 fyrir Dani. Spennan var mikil í seinni hálfleik og liðin skiptust á að skora en alltaf voru Danir skrefinu á undan. Einu marki munaði á liðunum þegar tvær mínútur voru til leiksloka en þeir dönsku voru sterkari undir lokin og unnu tveggja marka sigur, 35-33. Mikkel Hansen fór á kostum í liði Danmerkur og skoraði 12 mörk. Danir, sem eru ríkjandi heimsmeistarar, hafa nú spilað 18 leiki í lokakeppni HM án þess að tapa, 17 sigrar og eitt jafntefli. Danmörk mætir Svíþjóð í úrslitaleiknum á morgun. Svíar mættu Frökkum í fyrri undanúrslitaleiknum í gær og unnu þeir sænsku 32-26. Svíar hafa slegið í gegn á mótinu en alls vantar níu reynslumikla leikmenn í leikmannahóp sænska liðsins sem annað hvort voru meiddir eða gáfu ekki kost á sér. Þetta verður í áttunda sinn sem Svíþjóð leikur til úrslita á HM en Danir eru á leiðinni í fimmta úrslitaleikinn. Þetta verður í fyrsta sinn sem þjóðirnar mætast í úrslitum heimsmeistaramóts.
Reykjavíkurleikarnir fara nú fram í þrettánda sinn. Keppni hefst í dag stendur yfir til 7. febrúar og skiptist dagskrá leikanna á tvær helgar. RÚV sýnir beint frá keppni í júdó í dag og hefst útsending klukkan þrjú en á vef RÚV íþrótta má sjá hvaða útsendingar eru fram undan frá Reykjavíkurleikunum.
Sex leikir verða spilaðir í ensku úrvalsdeildinni í fótbolta í dag og er einn leikur þgar hafinn. Það er viðureign Everton og Newcastle og er Gylfi Þór Sigurðsson í byrjunarliði Everton. Crystal Palace tekur á móti Úlfunum, Manchester City fær Sheffield í heimsókn, West Bromwich Albion og Fulham eigast við, og Southampton og Aston Villa. Stórleikur dagsins er viðureign Arsenal og Manchester United klukkan hálf fimm. United er stigi á eftir Manchester City sem er á toppi deildarinnar en Arsenal situr í níunda sætinu.
Ríkjandi heims- og Ólympíumeistarar Danmerkur mæta Svíþjóð í úrslitaleik heimsmeistaramótsins í handbolta á morgun. 